钦定古今图书集成/方舆汇编/职方典/第1218卷
## 钦定古今图书集成/方舆汇编/职方典/第1218卷

| 钦定古今图书集成 方舆汇编 第一千二百十八卷 |

| |

钦定古今图书集成方舆汇编职方典

第一千二百十八卷目录

长沙府部杂录

长沙府部外编

职方典第一千二百十八卷

《史记货殖传》：“衡山、九江、江南、豫章、长沙，是南楚也。其
族大类西楚。”

《水经注》：益阳县有关羽濑，所谓关侯滩也。南对甘宁
故垒。昔关羽屯军水北，孙权令鲁肃、甘宁拒之于益
水。宁谓肃曰：“羽闻吾咳唾之声，不敢渡也，渡则成擒
矣。”羽夜闻宁处分，曰：“兴霸声也。”遂不渡。茱萸江又东
迳益阳县北，又谓之澬水。应劭曰：县在益水之阳。今
无益水，亦或澬水之殊目矣。然此县之左右，处处有
深潭，渔者咸轻舟委浪，谣咏相和，罗君章所谓“其声
绵邈”者也。水南十里有井数百口，浅者四五尺或三
五尺，深者亦不测其深。古老相传，昔人以杖撞地，辄
便成井。或云古人采金沙处，莫详其实也。

石鱼山下多“元石，山高八十馀丈，广十里。石色黑而
理若云母，开发一重辄有鱼形，鳞鳍首尾，宛若刻画。
长数寸，鱼形备足。烧之作鱼膏脂”，因以名之。

《续汉书·五行志》曰：“建安八年，长沙醴陵县有大山，常
鸣如牛吼声，积数年。后豫章贼攻没县亭，杀掠吏民，
因以为候。湘水又北迳建宁县而傍湘水。县北有空
冷峡，惊浪雷奔，势同三峡。”湘水又北迳建宁县故城
下，晋泰始中立。

临湘县南有石潭山，湘水迳其西，山有石室石床，临
对清流。水又北迳昭山西，山下有旋泉，深不可测，故
言“昭潭无底”也，亦谓之曰湘州潭。湘水又北，迳南津
城西，西对橘洲，或作吉字，为南津洲尾。水西有橘洲
子戊故郭尚存。湘水又北，左会瓦官水口，湘浦也。又
迳船官西，湘州商舟之所次也。北对长沙郡，郡在水
东，州城南，旧治在城中，后乃移此。湘水左迳麓山东，
上有故城，山北有白露水口，湘浦也。又右迳临湘县
故城西，县治湘水，滨临川侧，故即名焉。王莽改号抚
陆，故南境之地也。秦灭楚，立长沙郡，即青阳之地也。
秦始皇二十六年，荆王献青阳以西。《汉书邹阳传》曰：
“越水长沙，还舟青阳。”《注》，张晏曰：“青阳，地名也。”苏林曰：
“青阳，长沙县也。汉高祖五年，以封吴芮为长沙王，是
城即芮筑也。汉景帝二年，封唐姬子发为王都，此王
莽之镇蛮郡也。”于《禹贡》则荆州之域。晋怀帝以永嘉
元年，分荆州湘中诸郡立湘州，治此城之内。郡廨西，
陶侃庙云：“旧是贾谊宅。地中有一井，是谊所凿，极小
而深，上敛下大，其状”似壶。傍有一脚石床，才容一人
坐形。流俗相承云，谊宿所坐床。又有大柑树，亦云谊
所植也。城之西北有故市，北对临湘县之新治。县治
西北有北津城，县北有吴芮冢，广逾六十八丈，登临
寓目，为廛郭之佳憩也。郭颂《世语》云：“魏黄初末，吴人
发芮冢，取木于县，立孙坚庙，见芮尸，容貌衣服并如
故。吴”平后，预发冢人于寿春见南蛮校尉吴纲曰：“君
形貌何类长沙王吴芮乎？但君微短耳。”纲瞿然曰：“是
先祖也。”自芮卒至冢发四百年，至见纲，又四十馀年
矣。

湘水又北，迳黄陵亭西，又合黄陵水口。其水上承大
湖，湖水西流，迳二妃庙南，世谓之黄陵庙也。言大舜
之陟方也，二妃从征，溺于湘江，神游洞庭之渊，出入
潇湘之浦。潇者，水清深也。《湘中记》曰：“湘川清照五六
丈，下见底石如樗蒲矣，五色鲜明，白沙如霜雪，赤崖
若朝霞，是纳潇湘之名矣。故为立祠于水侧焉。荆州”
牧刘表刊石立碑，树之于庙，以旌不朽之传矣。黄水
又西流入于湘，谓之黄陵口。昔王子山有异才，年二
十而得恶梦，作《梦赋》，二十一溺死于湘浦，即斯川矣。
湘水又北迳白沙戍西，又北右会东町口。水也。湘
水又左，合决湖口，水出西陂，东通湘渚。湘水又北，汨
水注之。水东出豫章艾县桓山，西南迳吴昌县北，与
纯水合。水源出其县东南纯山，西北流，又东迳其县
南，又北迳其县故城下，县是吴主孙权立。纯水又右
会汨水。汨水又西，迳罗县北，本罗子国也，故在襄阳
宜城县西，楚文王移之于此。秦长沙立郡，因以为县，
谓之罗水。汨水又西迳玉笥山，罗含《湘中记》云：“屈潭
之左有玉笥山，道士遗言，此福地也。”一曰地脚山。汨
水又西为屈潭，即罗渊也。屈原怀沙，自沈于此，故渊
潭以屈为名。昔贾谊、史迁皆尝迳此，弭楫江波，投吊
于渊。渊北有屈原庙，庙前有碑。又有《汉南太守程坚
碑》，寄在原庙。汨水又西迳汨罗戍南，西流注于湘，《春
秋》之罗汭矣，世谓“汨罗口。”湘水又北枝分，北出，迳汨罗戍西，又北迳垒石山东，又北迳垒石戍西，谓之苟
导迳矣，而北合湘水。自汨口西北，迳垒石山西，而北
对青草湖，亦或谓之为青草山也。西对悬城口。湘水
又北得九口，并湘浦也。湘水又东北，为青草湖口，右
合苟迳北口，与劳口合，又北得同拌口，皆湘浦右迤
者也。

阴山县，本阳山县也，县东北犹有阳山故城，即长沙
孝王子宗之邑也，言其势王，故堑山堙谷，改曰阴山
县。县上有容水，自侯昙山下注洣水，谓之容口。洣水
又西北，迳其县东，又西迳历口，县有历水，水有大穴，
容一百石出于此，水因以名曰容水。下注洣水，谓之
历口。洣水又西北，与洋湖水会，水出县西北乐薮罡，
下洋湖，湖去罡七里，湖水下注洣，谓之洋湖口。洣水
东北有峨山，县东北又有武阳龙尾山，并仙者羽化
之处。上有仙人及龙马迹，于其处得遗咏。虽神栖白
云，属想芳流，藉念泉乡，遗味在兹。览其馀诵，依然息
远，匪直邈想霞踪，爱其文咏可念，故端牍抽札，以诠
其咏。其略曰：“登武阳观，乐薮峨岭，千”《洋湖口》，命蜚
螭，驾白驹，临天水，心踟蹰，千载后，不知如盖胜赏神
乡，秀情超拔矣。

《录异记》：益阳县在长沙郡界，秦时立此县，至今不改。
《地理志》云，“益水在其阳”，今则无闻。北临澬水，源出邵
陵武冈县界，东北流入洞庭县治东望时见长沙城
隍人马形色，悉可审辩，或平旦，或平午，览瞩移晷，仍
渐散灭。县去长沙径道三百里，跨越重山，理绝表显，
将是山岳炳灵，冥像所传者乎？其土谣曰：“长沙益阳，
一时相卬。”昔光武中元元年，封泰山，禅梁父，是日山
灵秉成宫室。秦始皇帝遣方士徐福，浮海采药于波
中，见汉家阶基楼观参差，宛然备瞩，公侯第宅满目。
班超在浑耶国，平旦云霞鲜朗，见天际宫馆严列，侍
臣左右，悉汉家也。如斯之类，难可审论。

《辍耕录》：湖南益阳州，夜中同寝之人，无故忽自相打，
每每有之，名曰“沙魇。土人熟此，不以为异。唯取冷水
喷噀，候稍息饮之，汤徐就醒。然犹二三日如醉，馀不
知者，殊用惊骇。”

珍珠船：长沙有铜棺山，《湘中记》云：“程普、关羽分界于
此，共铜棺为誓，相侵者以铜棺贮之。”

《太平清话》：唐褚遂良贬潭州都督，行部至道洗笔池
上，后人为立祠。宋邑令榜曰“唐大都督褚公洗笔池。”
咸淳中，邑令赵必穆于池中得断碑，上刻褚公湘潭
偶题诗云：“远山嵂崒翠凝烟，烂熳桐花二月天。游遍
九衢灯火夜，归来月挂海棠前。”

《书蕉》：“琵琶峰与蜀江相对，形似琵琶，北乡妇女多晓
音律。”

《虎谷闲抄》：湘潭界中有寺名“方广”，每至四月朔日在
东壁则照见维扬宫府楼堞，居民舍宇，物物可数。
宋章惇开梅山，即今安化县五寨。自宋熙宁至今，无
蛮獠患，亦秦之长城也。不然，长沙之害岂减于广西
猺獞？史志无特书，以章惇为小人故也。但其善处亦
不可掩。

湘水中有穴名“大濩”，不知通何许。每春夏江涨，皆奔
入穴中，其声如雷，闻空中，有昆仑奴沉水，视之，但见
历年所沉枝木纵横其间，两蚌如车轮。

尹耕叟《府志》载入“善化乡贤。”考《楚纪》云：即尹糓，字耕
叟，俱以元兵死难，实系一人。明载《元史》。今长善各载
乡贤，夫亦感其节，重其人也。

昭潭山下有寒泉，水深不测，名曰昭潭。谚曰：“昭潭无
底橘洲浮。”昔人覆舟于此，沈其铜甑，甑有铭题。后于
洞庭湖中得之，疑有潜穴相通耳。

《楚纪》云：“元定天下，楚人仕之者十有三人。”如湘潭宋
检讨姜天麟，湘乡待制冯子振惟燮元圃《湘潭志》称
为三台御史，不乐仕元，惟以山水耕钓自娱。读过锦
湾岳亭诗云：“十载重来一凭阑，光阴不改旧江山。亭
高下瞷龙藏室，天远遥观虎拜班。耕钓每怀生处乐，
驰驱未许老来闲。雄风入座披襟好，静看渔舟上锦
湾”，似亦不尽忘情于仕也。

《时镜新书》云：“四月，长沙市肆之人无子者，是月供寺
阁下羊肉、薄饼乞儿，往往有验。”

立夏日服元冰丸或飞霜散及六壬六癸符，则不热。
《荆楚岁时记》：四月十五，僧尼就禅刹挂塔，谓之“结夏”，
又谓“结制。”十月十五散去，谓之“解夏。”

《寰宇记》以湘乡、湘潭、湘阴为三湘。《舆地记》云：“水至永
州合潇湘，至衡阳合蒸湘，至沅州合沅湘，方达洞庭，
故曰三湘。”

长沙雾阳乡，古大阳市，旧官道有石碑，高六七尺，上
刻“仪制合太阳堠”六大字，旁刻“贱避贵，少避长，轻避
重，去避来”十二小字。考《事物纪原》，宋太平兴国中，大
理正孔承恭奏令各处要路皆刻石揭榜，俾民兴礼
逊，厚风俗也。

《通志海经注》：天帝之二女，而处江为神，即《列仙传》江

逢大风雨，问博士：‘湘君何神’？博士曰：‘闻之，尧二女也，
舜妃也。死而葬此’。”《列女传》曰：“二女死于江湘之间，俗
谓为湘君。”郑司农亦以舜妃为湘君。说者皆以舜陟
方而死，二妃从之，俱死于湘江，遂号为湘夫人。按《九
歌》，湘君、湘夫人自是二神。江、湘之有夫人，犹河、洛之
有虙妃也。此之为灵，与天地并矣，安得谓之尧女？且
既谓之尧女，安得复总云湘君哉？何以考之？《礼记》曰：
“舜葬苍梧，二妃不从。”明二妃生不从征，死葬义可知
矣。即令从之。二女灵达，鉴通无方，尚能以鸟工龙裳，
救井廪之难，岂不能自免于风波，而有双沦之患乎？
假复如此，《传》曰：“生为王公，死为贵神。”礼，“五岳比三公，
四渎比诸侯。”今湘川不及四渎，无秩于命祀，而二女
帝者之后，配灵神祗，无缘当复下降小水而为夫人
也。

长安女绍兰适任宗，宗为贾湘中，数年不归。兰睹梁
燕而语之曰：“我闻燕自海东来，往必由湘中，欲凭尔
附书于夫。”言讫泪下，燕颉颃若有所诺。复问曰：“若允，
当拍我怀。”燕遂栖膝上。兰以书繁足云：“一自去重湖，
临窗泣血书。殷勤凭燕翼，寄与薄情夫。”宗时在荆州，
忽燕拍于肩，解足书视之，感泣遂归。

旧志，长沙之名起于周。又曰：星沙以星名。按《遁甲记》，
沙土之址，云阳氏之墟。《路史》曰：“沙为长沙，乃少昊氏
生胙土于长沙”，故轸宿之中有长沙。《世纪》亦曰：“其开
国也于长沙。”《湘川记》：秦分黔中以南长沙乡为长沙
郡。则长沙之名，始于洪荒之世，而以之为乡为郡，则
在后世耳。星以沙而得名，非沙以星而得名也。
《史记注》：“熊湘在长沙益县。”历考郡县志无此山，云“以
熊绎始封得名。”不知熊绎封于周成王时，何得黄帝
时便称之？益县即今益阳县，不知山所在。《水经注》曰：
“县在益水之阳。”今无益水，亦或澬水之殊目也。
《世纪》：“周昭王南征，济于汉，汉江人恶之，以胶舟进王，
王御船至中流，胶液自解，王及祭公俱没焉。”按《水经
注》，其地在汉、沔之间，他书以为湘潭昭山，谬矣。
李衡种甘橘处在龙阳县西四十里，其洲长二十里，
谓之汜洲，亦谓之甘洲，非长沙橘洲也。长沙橘洲在
长沙县西四十里，上多美橘，或曰即今兴马洲也，马
殷王长沙时改名。

《水经注》：汨水西迳罗县，本罗子国也，故在襄阳宜城
县西，楚文王移之于此。秦立郡长沙，因以为县，谓之
罗水。汨水又西迳玉笥山，《湘中记》曰：“屈潭之左有玉
笥山，此福地也。”汨水又西为屈潭，即罗渊也。屈原怀
沙，自沉于此，故渊潭以屈为名。昔贾谊、史迁皆尝经
此，弭楫江波，投吊于渊。渊北有屈原庙，庙前有碑。又
甄烈《湘中记》曰：“屈潭之在玉笥山，屈平见放，栖于此
山，作九歌焉。”按今湘阴县即古罗子国地。汨罗本一
水，流经玉笥山下，汇为渊，而以汨罗江名者，亦犹湘
江之统称矣。其地在湘阴县北七十里。

《楚志》：“梅𫓶，随吴芮之国。长沙以益阳县梅林为家，遂
世有其地。自汉至五代皆称梅山焉。后为蛮王扶氏
据之，溪峒环列，负险为寇。”宋熙宁六年，章惇始开梅
山地为二，以下梅山置安化县，属长沙；以上梅山置
新化县，属宝庆。又徽州祁门县有梅𫓶城，云，即初封
十万户处。

邹浩字志完，别号道乡，晋陵人也。以直诤忤章惇，数
被谪。南迁时投宿岳麓寺，故今岳麓有道乡台。按《宋
史》，“绍圣中，温益知潭州。邹浩南迁，还过潭，暮投宿村
寺。益即遣州都监将数卒夜出城，逼使登舟，凌风绝
江而去。”据此，是宿岳麓亦不容非止驱迫渡江也。后
人感其事，作台以寄，聊止之思云。

孝顺一坊，旧在郡治之右，学之左，自古不废。然相沿
以为黄香居处，且有井曰“黄香井。”考香，江夏人，并未
居长沙，当是元时为翊刺氏建者。湘固多兰香，称“王
香”者，或井名“王香”讹其音，时俗谬附会之耳。

胡文定墓在湘潭隐山，实衡岳之奧区也。李宗伯《湘
潭志》考之甚详。今承天当阳县亦有文定墓，不知何
所据，乃得立祠表道。而湘潭之封树寂然，可胜永叹。
尝考真文忠守潭，有祭文定、致堂、茅堂、五峰四公墓
文，则皆在郡境无疑也。

真西山守潭，多惠政，有谕属诗文，士民即其地建祠
祀之，历百馀年矣。明末为兵道守备衙舍，将春秋祀
于何所，后之视今，犹今之视昔，当亟为厘正之。
《湘潭旧志》，唐褚遂良因争立武氏，左迁潭州都督。登
陶公山，过石塔寺，顾瞻长安，愀然不乐，命易石塔为
“唐兴。”尝忆周子纂楚宝时，相与考订，高宗永徽六年
乙卯，遂良贬潭州。显庆二年丁巳，再贬桂州，旋又贬
爱州，戊午，卒贬所。嗣圣元年甲申，中宗始立，未几，废
为庐陵王。二年，迁房州。是时去遂良贬潭州之日已
三十一年，何得遂良时而帝在房州耶？“唐兴”之名，出
于附会者甚谬。

欧阳询子通并工书，称大小欧阳。所摹古法帖为《潭帖》，潭人无知者，盖书法绝久矣。《禹碣》《北海碑》巍然峙
于岳麓，皆宋人重刻，而《北海碑》摹手甚佳，今冰雪剥
落，神气脱去，一二十年后，求一本不可得也。《古法帖
谱》系自庆历《长沙帖》，为丞相刘沆帅潭日，以《淳化官
帖》命钱希白摹刻于郡斋者，亦谓之《潭帖》。此外又有
长沙别本、私第本、新刻本，俱称墨妙。蜀人秦子明慕
之，练兵于长沙日，乃买石摹刻僧宝月《古法帖》十卷，
载之归，传者绝少，不可复觏。

旧传黄陵二女，尧子舜妃。以二帝道化之盛，始于闺
房，则二女当具任、姒之德。考其年岁，帝舜陟方之时，
二妃之齿已百岁，后人《诗》《骚》所赋，皆以女子待之，语
多渎慢，殊为非礼。

范摅《云溪友议》言：明皇幸岷山，伶官奔走，李龟年奔
泊江潭，甫以诗赠龟年云云。又云：“龟年曾于湘中采
访使，筵上唱‘红豆生南国，秋来发几枝。赠君多采撷，
此物最相思。歌阕莫不望行在而惨然’。”时甫正在湘
潭，或有此诗。

“夏禹随山导水，功成刻石。”衡山，《舆地纪胜》云：“在岣嵝
峰，又传在衡山县云密峰，昔樵者见之。宋嘉定初，蜀
士因樵者引至其所，以纸打碑，凡七十二字，刻之夔
门，随亡去。”后佥宪张季文自长沙得之，云是宋嘉定
中何致子一摹刻于岳麓书院者，皆蝌蚪文，凡七十
七字，诸家训释不同。杨升庵与沈太学异者十一字，
沈与郎异者二十二字，至杨时乔所释同者，仅十八
字，且以第三、第四、第五句为三字一读，意义全别。夫
陵谷递变，金石销沉。故昌黎诗云：“岣嵝山尖神禹碑，
字青石赤形模奇，事严迹閟鬼莫窥。千搜万索竟何
有，森森绿树猿猱悲。”则是昌黎曾造其地，未见其碑
也。及南轩、晦庵两先生同游南岳，探讨殆遍，竟未闻
得此碑所在。他若《欧阳集古录》、赵氏《金石录》、郑夹漈
《金石略》亦无此刻。则昌黎所云“事严迹閟”者，殆信然
矣。乃升庵谓得于碧泉老人，沈太学告湛甘泉谓得
之神人梦授，真耶？幻耶？若杨时乔所演尤佶，曲类《竹
书》，与《穆天子传》中语，未谐圣经，时代荒远，莫质所从。
即手迹果出神禹，蝌蚪之文，已与秦篆大异，乌可以
后人六书仿佛附会当之乎？今当存其形模，阙其文
义，为名山中不泄之秘，宁不倍屣峄山、琅琊耶？
岳麓旧谓初名灵麓，称岳麓自宋始。按唐杜甫有《岳
麓、道林二寺》诗，又杜荀鹤诗“猿到夜深啼岳麓”，韩渥
诗“借得茅斋岳麓西”，而僧人齐己亦有《寓居岳麓》诗，
原不自宋可知也。

《贾生传》称长沙卑湿，又定王封长沙，亦云卑湿贫国，
无他财产。定王朝帝，张袖小举以地狭国小称贫，乃
益以武林、桂阳。则长沙自汉以来为贫国，信然矣。但
长沙夙称宇内雄镇，居衡岳之麓，洞庭、鄂渚上流，地
原不卑，而谓为卑湿，以贾子居长沙，地当西涧。《寰宇
记》云：“有泉井，水深涌上。”盛弘之《湘州记》亦云：“贾谊井
旁有局脚石床延客座，以其多水。”定王宫居长沙，地
当东涧，多有泉涌出。今两处至今犹然，水湿其馀，多
爽垲高朗，果卑湿乎？

《容斋随笔》载：“汉高祖五年，以长沙、豫章、象郡、桂林、南
海，立番君吴芮为长沙王。十二年，以三郡封吴王濞，
而豫章亦在其中。”又赵佗先有南海，后击并桂林、象
郡，则芮所有但长沙一郡耳。按芮本为秦番阳令，故
曰番君。项羽已封为衡山王，都邾。邾，今之黄州也，复
侵其地，故高祖徙之长沙而都临湘，一年薨，则其去
番也久矣。今犹指郡正厅为吴王殿，以谓芮为王时
所居。及引牛僧孺《元怪录》载：唐元和中，饶州刺史齐
推女止州宅，诞育，为神人击死，后有仙官，云“是西汉
番阳王吴芮，今刺史宅，是芮昔时所居。”皆非。按豫章
曾封吴王濞，则吴王宅恐指濞为王时所居。吴以国
言，非以姓言矣。饶州刺史宅，芮曾为《番阳令》，则为芮
所居，未可知也。

《红拂传奇》始于唐张说作《虬髯传》，盖亦好事者托笔
也。不然，卫公本朝将相，红拂既为夫人，燕公岂不知
其姓字，而但称红拂女子，不伤国体乎？卫公屯兵长
沙，固有之，醴陵县因靖兴寺有卫公祠，遂指山上一
高冢，而曰“此红拂墓。”与之对，甚无稽也。《胡氏笔丛》云：
“考史书，李百药常在杨素幕中，素爱其才，而百药窃”
其侍姬。事觉，素怒，并命斩之。及解衣就缚，百药通体
如玉，而神色不变，素遂释去，命为奁具，赠之以姬。此
事古今佳话。今以百药为药师，由《虬髯传》误之耳。
章惇《梅山亭》二诗，笔甚遵劲，似不可以入废言。但首
章称“熙宁天子之圣，追神尧而陋汉武”，次章自序其
绩，一则曰“臣惇入奏陈地图”，再则曰“臣惇专持使令
车。”小人面目。和盘托出。旧志列于《艺文》。不知与濂溪
诸作何分别也。

汉长沙定王墓及其母唐姬墓各高十三丈，周回三
里。墓高十八丈，其间相去三丈。

“鵩鸟，六月三庚日来。”贾庭时谓鵩为南方毒恶，以助
太阳，销铄万物，人俱避之今来。贾庭因作赋焉宋淳熙中，南岳庙火，诏潭州令薛大圭督修，缺正殿
梁。或言境内白马大王庙有巨杉五丈，径六七尺，但
神狞，无敢取。薛令具文牒，遣尉焚庙下，领匠百人厉
斤斧，至见长蛇蟠树根，匠石股栗。薛亲诣致牲敬祷，
取杯“珓卜之吉。”于是百斧并下，树杪锵然如钩戟声，
斧疮汁出如血。树既断，反腾空不堕。薛复白神方仆，
还谒神像遍体坼裂，不知其为蛇、为树、为神也。
长沙九鼎，俗所竞传多妄。然明末尝见散置于文庙、
郡土地祠各处，范铜为之，高四尺馀，三足两耳，质朴
无款识，每只重二百馀斤，黝光可鉴，古物也。明末兵
火散佚，惟此物多存者，而《学宫》有三：

郡庭有大铁镬六，各衙门间有之。狱亦有焉，约可贮
水数十石。俗言“五代时官司煮盐者，湖南安得盐乎？”
前代长沙多火，当是积水备焚之具，乱后多为奸胥
所毁，古忧患之意泯矣。今府治大门内尚存其二。
长沙茶具，精妙甲天下，每副用白金三星或五星，凡
茶之具悉备，外则以大镂银盒贮之。赵南仲丞相帅
潭日，尝以黄金千两为之，以进上方，穆陵大喜，盖内
院之工所不能为也。因记司马公与范蜀公游嵩山，
各携茶具以往，温公以纸为贴，蜀公盛以小黑盒，温
公见之曰：“景仁乃有茶具耶？”蜀公闻之，因留盒与寺
僧而归。向使二公见此，当惊倒矣。

《益阳县治》东望时，见长沙城隍人马形色，悉可审辨。
亭午览瞩，移晷乃渐散。县去长沙三百里，跨越重山，
乃能悉辨。将山岳炳露，真象所传者乎？

宋咸平中，郡有太守某，仁爱人民，年八十尚无子，士
民旦夕祷祝。逾年，侍妾举一子，合郡之人欢呼传诵
云：“八十老翁生一哇，笑杀长沙十万家。”太守闻其言，
惊讶之。至晚微行遍里巷，又无不诵此语。偶一老妪
疾声呼众曰：“语云：不怕天干，只要地润。而辈何笑焉？”
太守遂抚掌续之曰：“果是老夫真血脉，他年仍旧镇
长沙。”越三十年馀，其子果来官长沙郡人士交相庆
喜。第岁久，逸其名与乡贯，或传为宗姓、张姓，俱不可
考。

湖南马氏作《会春园》开宴，徐东野作诗，有数联为当
时所称，云：“珠玑影冷偏粘艸，兰麝香浓却损花。”“山色
远堆罗黛雨，艸梢春戛麝香风。衰兰寂寞含愁绿，小
杏妖娆弄色红。”

陈莹中谪合浦时，予在长沙，以书抵予，为负《华严》入
岭。有偈曰：“大士游方兴尽回，家山风月绝尘埃。杖头
多少闲田地，挑取《华严》入岭来。”予和之曰：“因法相逢
一笑开，俯看人世过飞埃。湘江庙外休分别，常寂光
中归去来。”出《冷斋夜话》。

“气杀佛”，地名也。在安化十五都。相传有僧善风水，寻
龙至此，不得其脉，遂愤怒，以手执钹拍崖石而死。至
今尚有钹与手拍痕。

文莹至长沙，首访故国马氏天策府诸学生。所著文
章，擅其名者，惟徐东野、李弘、高尔遂。徐东野诗，浮脆
轻艳，皆鈆华歌舞，媚一时樽俎。尔遂句，不过“牡丹宿
醉，兰蕙春悲”，“霞宫日城”，剪红刻翠而已。独《江处士》一
篇，庶乎可采。曰：“门在松阴里，山僧几度过。药灵丸不
大，棋妙子无多。薄雾笼寒径，残风恋绿萝。金乌兼玉
兔，年几奈君何？”又得李高《杂文》十卷，皆摛章绘句，虽
龊龊者亦能道。信乎文之难也。

陶公祠，自晋至明，俎豆勿替。弘治中，邑令以祠地颇
广，析其半与一贫孝廉为居，方钉扁于门，一夕大风，
碎扁飞散，孝廉即还之，公之灵验矣。嘉靖间，改为“惜
阴书院”，增堂楼号舍，以公祠其中。万历三十九年，推
官陈大绣改为公馆，毁堂楼号舍，将祠左右为往来
官，使居宿处，使妇女仆从杂秽之。公灵即不苛责。所
“称重祀典而尊往哲者，固宜如是耶？今拟重建。
师巫、甯均在飞霜崖见一鼠盘旋道上，忽入地穴，其
下得铜印一个，上篆‘扶蛮王印，用以署符咒，能呼召
风雷，后损其柄，不验。甯恃其术，救焚不避，卒于火’。”
《茶陵州志》：湘水之东名山曰云阳，中有神仙窟宅，瑞
气盘郁。镇南之隅，至上都三千二百里。西南傍熊耳
之岫，东北连青露之峰，正东坦然，古云州之郡。茶陵
邑西续丫尖峰，亦皆斯之宗也。周回下七十里，从平
地至，岑高曲折四十五里，上有七十一峰，隐隐不见
正形，林麓葱蒨，如展屏障。有唐开国之初，曾封为南
岳内史刘晏乃如郡入奏曰：“虽甚灵异，峭绝莫俦，奈
何。西峡峻崄，水石潺岩，虽禹”凿龙门，莫能并其高峻；
秦开牛径，未足比其幽深。切虑艅艎莫济，遂乃罢封。
若以烟霞奇丽，雨露膏润，异花奇石，灵草嘉木，诸峰
各有所植。其山有二洞府，一曰“百灵阙真之洞”，草高
三十丈，一本千枝，枝生万叶，百年而开一花已开而
不谢，阴卷晴舒，状似芭蕉，与造物争巧，动而改劫，亦
名“经劫草。”昔有道士李栖元《登真铭》，在石之左右。上
有奇花，若芙蓉之状，大如华盖，覆其铭，四时郁茂。其
铭曰：“元气混成，形为一二。造物增修，万物兹始。出资
尔意，吾形已备。吾在物先，物从吾起。昭之行之，永保其体。”又有双石柱，旁有大松桧，环绕三遭，盘荫百尺，
号曰怪松。有竹万竿，李栖元自西来，将竹实种之。节
阔一寻，径可数尺。其山多鸾凤栖集。二曰云英洞，深
逾千里，流水桃花，寒暑长茂。有异人居之，餐松食柏，
以草蔓为衣。山下采薪者，往往遇之，但云秦人，莫知
年代。《湘中记》曰：“云阳之墟，可以避世，可以隐居，或名
秦人洞。其山西南有炼丹灶一所，皆石为之，灰烬如
新。石杵臼一所，其色莹澈类真玉”，求之不见，不求自
见。其坛西隅，多出黄精茯苓。天台道士张元同行甚
精洁，天下名山无不游览。住此七年，显庆三年上升。
山有七峰，一曰石耳峰，其上有石耳，邑里常贡此物。
其峰有巨蛇，身长百尺，目闪电光，牙生剑戟，遇者辄
遭吞噬，后有敕断此物合抱之木，高数尺，盘屋而已。
二曰偃霞峰，其上多有红桑紫柘，灵草嘉木，皆神所
植。元阳之月，雨泽多自此而起。一境甘润，草木滋繁，
鸟兽相呼，自然驯狎。三曰紫薇峰，其上有华英之石，
上如华盖。其下岩磴深邃，莫可穷究。瀑布泉畔有一
石人，身长六尺，四肢柔润，宛类天成。头发七尺，如今
之石发也。张元同尝击之曰：“汝何人也？”石人云：“秦之
玉”工也。昔因小过待罪，遂逃于此，岁久乃化《石人》。四
曰石柱峰，其上有丹桂千株，百年一实。山中采薪者
号许多。呵得其实，餐之延年数百。后陟此峰，不知所
止。五曰白莲峰，上有白鹤池，水不盈不竭，常湛湛焉，
莫测深浅。池有白莲，形夺霜雪，一朵千叶，一房百实，
大如鸡子，其花如扇。昔罗浮先生自先天二年朝玉
京回，经华盖白莲峰，得莲实，远寻云阳之山，遂种实。
此地多有彩云白鹤，自天而下，因得其名。中有二峰，
俱在此山之侧，一曰“隐形峰”，常有云雾隐藏莫知其
形状，或远凝莫能见其形，采樵之夫，多迷此道。一曰
“正阳峰”，旦暮之间，恍迷其象，低于众峰。二月八月十
五日，隐隐不见，良久，烟霞四合，但无所睹。《列仙记》：“隐
草，仙人常出于此峰。”其碧溪之东流十五里，转归此
溪畔有兰香远闻数里。水生紫菖蒲，一根百节。张元
同常携山下人陈士华采之，延年数百，却老还童。闻
有露菊千丛，金条玉蕊，风触闻铛佩之声，馨香无加，
深为奇赏。元同剪之为蒲，瞬息之间，一如其故。菊花
酿其石，“苔纹斑驳，外实中虚，为人为兽之象。又有椿
桧松杉，并耸拂云之干。垂萝引蔓，岩崖不可胜数。良
材杞梓，堪为柱石，白檀紫檀降真香。”东南有桃千树，
实大如瓜，花发无时，人得食之，便能轻举。白鹿青牛，
多生其所，亦名长春坞。有人至者，便闻仙家鸡犬之
音，如四时之声。中有奇禽异兽，一曰山鸡，玉羽金冠，
毛如锦绣，尾长七尺。若或一鸣，众禽惊骇，类如凤也。
二曰练雀，形如霜雪，翔若飞练，与众禽栖集，常占四
隅。立秋之节，群鸟归焉。三曰“元豹”，中秋雨露之旦，不
饮不食，声又噪于诸野，非同血气之类。四曰猿猴，岁
久变白，安戏于群居中，多在赤松坛畔，能作四时之
音，春啼夏哨，秋吟冬叫。至今山下大道村堡，尚有闻
焉。

《搜神后记》：长沙醴陵县有小水，有二人乘船取樵，见
岸下土穴中，水逐流出，有新斫木片逐流下，深山中
有人迹，异之，乃相谓曰：“可试如水中看，何由尔”，一人
便以笠自障入穴，穴才容一人，行数十步便开明朗，
然不异世间。

《府志》：吴芮冢在长沙县北。郭颂《世语》云：“黄初间，人发
芮冢，取木于县，立孙坚庙，见芮尸容貌衣服如故。吴
平后，其发冢人于寿春见南蛮校尉吴纲曰：‘君容貌
可类长沙王吴芮，但君微短耳’。纲瞿然曰：‘是先祖也’。”
自芮卒至冢发四百年，至见纲又四十馀年矣。
汉武时，田父牵赤牛渡江，渔人辞以船小难胜，田父
曰：“但相容。”于是人牛俱上。及半江，牛粪于船，田父曰：
“以此相赠。”渔人怒其污船，以桡拨粪弃水。后觉是金，
随蹑之。但见入岭，掘之不能及也。今善化县有金牛
冈云。

高昱舣舟昭潭，夜窥潭上三大芙蓉，有三美女各踞
其一，相谓曰：“昭潭无底橘州浮，信不虚言。请言所好”：
一曰习释，次曰习道，次曰习儒。又请算明日合得何
物，曰：“各从所好。”明旦，果有一僧渡至中流而溺。又有
道士、一儒生，一溺死。俄有舟载一叟，云是祁阳山叟。
昱遂述其事，叟怒，取朱笔篆字，命弟子送入潭底。有
三白猪卧石上，见符至，化三鱼。明日黑云风雨，有三
大鱼沿流而去。

唐时，洞庭前忽有一岛，有城如雪，围之约百馀人居，
其上渐窄狭，中间不过数丈，众人甚惧。有一湘媪，善
法术，飞剑斩之，霹雳一声，城遂崩，乃一鼍，长千馀丈有道士识湘媪，乃刘纲之妻樊夫人也。

高郢夜课于湘潭丰亭，有一镇纸石鳖，忽能动，视之
真鳖也。郢以为神，取百十题散置箱中，嘱令衔之，鳖
举头得《沙洲独鸟赋》。其年，郢果以是首选。

乾道中，善化余生妻唐氏邀邻妇郊行，饮“苦竹郎君
庙侧茅店。”酒罢谒庙，唐氏见土偶素衣美容，悦之。瞻
玩良久，还家思念，因如厕，望见一少年张青盖来，绝
类庙中像，竟相与入房共寝，遂有娠。过期不产，夫怪
之，妇寖苦腹胀，楚痛不可忍，始自述其故，寻腹裂，出
黄水数斗而死。

江南边镐初生，其父忽梦谢灵运持刺来谒，自称前
永嘉守，修髯秀采，骨清神竦，所披衣巾，轻若烟雾，曰：
“欲托君为父子，须寄浙西飞来峰番译《金刚经》。然其
经流分中有未合佛旨处，愿寄君家刊正，无他祝慎，
忽以荤膻啖我。”镐小字康乐，成童聪敏，好文字，尽若
夙诵。后嗣主璟爱其博雅，累用之。然柔懦寡断，唯好
释氏。初从军平建州，凡所克捷，惟务全活，建人德之，
号为“边罗汉。”及克湘潭，镐为统军，诸将欲纵掠，独镐
不允。军入其城，巷不改市，潭人益嘉之，谓之“边菩萨。”
及帅于潭，政出多门，绝无威断，惟事僧佛，楚人失望，
谓之“边和尚。”

潭州乐平桥港有鼍，为怪食人，岁有溺死者。市民李
姓者弟溺死，求尸不得，因刺掌血作章，夜醮而焚之。
因梦至一大府，有数吏锁执一物，长数丈，如龙而一
角，目光如电。有顷，一人下殿呼曰：“江鼍肆暴，枉害平
人，决铁杖一百处死。李某不合以掌血腥秽，上渎高
真，宜付王硕决臀十五。”后数年，王硕知潭州，李坐遗
“火伏罪。”

《岳武穆》董师过茶陵之赤塘，向有冬青树，大数尺，横
生梗道，过者难之。武穆师至之夕，忽自直立。

徐仲宝者，长沙人。所居道南有大枯树，合抱无数。有
仆夫洒扫其下，沙中获钱百馀，以告仲宝，“仲宝自往，
亦获数百日尔。每需钱即往扫其下，必有所得。”如是
积年，凡得数十万。仲宝后至扬都，选授舒城令。暇日
与家人共坐地中，忽有白气甚动摇，斜飞向外而去，
中若有物。其妻以手攫之，得一玉蛱蝶，制作精妙，人
莫能测。后为乐平令，家人复于厕厨鼠穴中得钱甚
多，仲宝即率人掘之，深数尺，有一白雀飞出，止于庭
树，其下获钱至百万。钱尽白雀乃去，不知所之。
李廷价，安化人，七岁梦黄衣人咒曰：“汝本逍遥天上
客，亲随玉帝掌元机，只因下越琼花会，流落人间不
得归。”晨起告父鉴曰：“汝当为仙酒中人。”及长，好学善
吟，不干仕进。

张拱之，江陵人。政和中，梦白衣人拜床下，旋入地，命
仆掘其处，得大银二十锭，一一花书之，藏诸笥。他日
复梦来别云：“欲往长沙助赵官人造宅。”旦发笥，果空
矣。往长沙访之，善化县旁果有赵宅，方兴工创大第，
张乃谒之，谓赵曰：“君家治地时，于土中获何物？”曰：“得
白金千两。”张乃话前梦，以他银易之。携归，寘于床下。
入夜长闻泣声，后不知所之。

宋有道人力员者，自言当化生茶陵谭氏，果生一子。
盖力员化去之夕，子能言，父欲命之名，子曰：“我名力
员。”父讶之，遂合而名之曰勋乐，周人之急，人呼曰长
者子。世选进士，世长从胡澹庵学《春秋》。

汉江之域有䝙人，能化为虎。长沙居民作槛捕虎，槛
发，明日众人共格之，见一亭长，赤帻大冠坐槛中。吏
问：“君何以至此？”亭长怒曰：“昨被县召，夜避雨误入，急
出我。”吏曰：“君见召，当有文书。”即出怀中召文，于是出
之，化为虎走。

茶陵陈光问，即《五老》榜中人也。天复中，归居旧庐，每
月夜横笛，泠然有御风意。一夕，有美妇婆娑入其庭，
倚笛而歌，折旋应节。问知其为妖也，吹笛自若。曲罢，
引板与之，因进击焉，其妇号泣而去。问从月下，遥识
其所，蚤起访之，则方氏宅也。方言“其家有老犬，夜忽
伤足，犬见问至，即自投水死。”

茶陵云阳山紫微峰瀑布泉畔有石人，长六尺，四肢
柔润，宛类天成。发长七尺，如今之石发也。道士张元
同尝叩之曰：“汝何人也？”石人云：“秦时玉工也。昔因小
过得罪，遂逃此，久化为石。”

安化姜氏女，每晨盥见盆内有掌扇影，或夜坐见天
上人，誓立“清修之节。”其兄强之适人，后归宁，忽夜卒
焚其尸，烈焰中有二蝶飞去，骨内得石子数枚如玉，
杵之不碎，人以为“谪仙。”

安化南岳庙神，盖唐勇士张忭也。有盗夜刳神腹，举
刃未入，神转首怒目顾盗，盗惊，布死。吴致尧令邑日，
神语以徙庙，吴从之，畚土得铁戟三事。

安化县云霄洞，中有鬼物，土人焚券其中，取其金银
入息偿之。或会宾多投帖借酒器，皆世间漆瓦常用
之具。其后人多负骗之，遂不复出。

《益阳产异瓜》，覃家园有郭些翁佃民，庭前设瓜棚蔽
日，有二瓜垂檐际，大如面盆，相离三尺许，每夜犬吠不已。其人从窗窥之，见两瓜相斗撞。及剖瓜视，则每
瓜中有青虾蟆一个，农家怪而投之火中。

《茶陵州志》：后唐时，萧禅为弓手，俾催税，夜宿逋负家，
闻壁后有鹅作人语，谓其雌曰：“明日主人当烹我以
待萧，萧本佛位中人也，今此作佛作人，系我生死间
耳。”萧闻之，比晓，询其主曰：“‘子何以待我’？主曰：‘以鹅烹
之’。萧曰：‘勿烹也’。”遂索其鹅而去，不复入公门，过茶陵
之灵岩居焉。后人题之曰：“开山萧老今何在，六股鸣
环锡杖存。”盖指此也。一日，至大田，从村妇觅水饮之，
妇不与，乃以所携杖画地，水入地十里而出。今呼其
地曰籴水坑，呼大田曰小田。过东坑，从谢媪觅水，媪
曰：“此旱地，非泉恐不洁。”谢而进之，复觅茶，亦然。萧曰：
“媪欲富贵乎？”媪曰：“岁屡旱，得水足矣。”萧乃于石岩下
以杖凿七孔，命媪以七碗复之，七日“后当得泉。”三日
媪以告其夫，夫疑其绐也，去其碗，果得泉，三窍如涌，
馀涓滴耳，盖未及七日也。今其山曰皇雩，水灌田百
万亩，萧后坐化于茶陵之永新庆云寺，鹅亦化去。
茶陵有露仙，不知何时人。相传杜氏女为后母所虐，
俾牧羊山中，遇异人授以仙术，遂吸柏露饮之，久而
不饥。其母往见之，犹持杖以驱。女但隔溪而拜，终莫
能及也。后不知所终，人但呼曰“露仙。”

茶陵沤田有僧号慧勇者，得佛氏旨。一日自方上回，
母见其赢也，以鸡黍食之，勇弗逆也。既食，乃往前溪，
剖其腹，出肠而净之，人呼其溪曰“净溪。”以思大禅师
在净福寺，往依焉。后母丧，勇诵《华严经》荐之，有金甲
神现面前曰：“闻君诵经，特来听受。”勇曰：“母今安在？”神
曰：“已升天矣。”勇曰：“汝有何能？”神曰：“惟师所命。”勇曰：“寺
前滩声聒耳，如何？”神曰：“甚易。”回头喝之，滩下五里。
《湘乡县志》：后汉袁起家居于湘乡之南岩，一日晨起，
忽大醉，三日始醒，起时酒气闻数十步，自云与群仙
共饮，因此绝粒食，住人间数十年，已而仙去。

江氏二女，在湘乡四十一二都。幼性贞静，誓不纳聘，
修道于深岩中，久之得升仙去，今其岩曰仙女岩。
湘乡旧云：有桓氏二女隐于韶山，有凤衔书来降。景
云二年，采药于东台，就井洗药。岳麓僧迥登山见之，
二女贻迥以紫檀香树。已而入见，峰顶祥云缭绕，鸾
鹤飞翔，迎二女冉冉上升而去，其遗像留本县仙林
观中。

李梦贞号约山，不知何许人。或询其所自来，则长笑
不答。闻人语及朝政及仕路迁除，从旁答一二皆熟，
尝如身历之。嘉靖壬戌间，游至湘乡县之十四都，杨
氏馆之，辟谷不食，唯饮少水。杨氏于仙坛岭筑室，每
入环静坐，封闭严密，少则三日，多则期年，乃始敲关
一出。至乙丑冬，嘱主人曰：“吾今不易出矣，十五年后
乃可启关相见，君其为我耐守之，若不待期至，强开
吾关，则元气一泄，吾事败矣。”杨氏敬诺。如其教。至万
历丁丑，阅十二年矣，仇家诬告杨氏炼丹藏盗。邑令
破关验之，见其侧身卧地，若熟睡状，形体如生，但无
息耳。邑令乃大悔，复为闭关，遂不复再生。

《善化县志劝善书》云：“廖等观知潭州善化时，有一婆
每日诵《金刚经》，于街市乞食，夜则归宿山阿，忽数日
不见行乞，群鸦噪集于其处。邑人往视之，见怀《金刚
经》，傍岩而化，群鸦衔土以覆。”

彭祖师，元时以七岁至善化长乐乡天台山，为人牧
牛，植一松，上开七尾。时牛不肯归，随以杖插一孔，令
之入，牛随入。俄而其主寻牛至山，见牛入孔，因责之，
复拽之出。又岁旱，祖师曰：“有人以糕醮供我，当得水。”
人如其言，彭即以杖掘泉，水如涌。又田禾苦虫蝗鬼
火，乃然一灯于田中，以米筛罩之即止。人以是异之，
遂宿山阿。居民日供饮食，随以双著插地，自誓云：“我
成圆正宗师，此著复生。”后果发生枫树二株，下分上
合，乃于此树下化去肉身，云今尚存。大德丙午，建寺
山顶，殿左有龙井，相传每五月二十晚，井水涌起，洗
涤殿宇，各省直朝谒不绝，后毁于火。

善化太乙寺，乃上清宫也。有传羽客为药池炼丹，时
疫疠大行，乃家书一符与以药，随愈。闻旧太乙寺在
县德闰门内，有僧名孤月长老知禅理，乃与之酬和
往来。后不知所之，遗有药池龙井。

嵇真人，不知何许人，元时云“寓居于善化嵇”山炼
药有炉鼎，后飞升去。里人因立观祀之，塑元武祖师
于中。一日被火，里人重建，屡立不就。忽有青衣人云：
“稍依后玉山立之。”乃迁其基。转盼间，青衣人忽不知
所之。

宋有女姑七人，号姊妹云，结庐于善化之麻田山，修
炼逾年，乘七白鹤冉冉而去。后人因名其山曰“仙女
岭。”

善化县相传有一禅师，住于县之华林山。常持锡，夜
出林麓间，七步一振锡，一称观音名号。时有节度使
访，问之曰：“师有侍者否？”师曰：“有两个。”曰：“在甚么处？”师
乃唤大空小空。忽二虎自庵后出，节度使睹之惊怖。
师谓二虎曰：“有客且去。”二虎咆哮去。节度曰：“师作何行，感得如斯？”师良久曰：“会么？”节度曰：“不会。”师曰：“山师
常念观世音。”

邓郁之云：昔与徐灵期为友，周游灵山南。宋元徽中，
徐君于上清宫升天，郁之徘徊仙山。岁久。梁帝闻其
修道而阙丹石之备，诏赐物力，许于岳麓山置上中
下三观，为修炼之所。有神人告语曰：“洞门之中是招
福之乡，延生之地，善记勿忘。”丹成，复回居紫盖峰。梁
天监十一年壬辰，有八真人乘车羽盖，揖郁之就石
坛升霄汉。

旧志云：“善化县曾有跛仙遇洞宾于君山，隐抱黄洞，
行灵龟吞吐之法，功成居岳麓，自号潇湘子。”尝言“我
爱潇湘境，红尘隔岸除。南山七十二，惟喜洞真墟。”尝
有白鹤栖鸣于杉松上，三日而去。